b'\n_START_ARTICLE_\nAnna Baijars\n_START_PARAGRAPH_\nAnna Kristina Baijars (s. 27. syyskuuta 1966 Helsinki) on Gummeruksen kustannusjohtaja vuodesta 2013. H\xc3\xa4n ty\xc3\xb6skenteli WSOY:n kustannusjohtajana 2008\xe2\x80\x932009 ja toimitusjohtajana 2009\xe2\x80\x932011. Baijars ty\xc3\xb6skenteli Gummeruksessa aiemmin vuosina 1996\xe2\x80\x932008.\n_START_SECTION_\nUra\n_START_PARAGRAPH_\nBaijars kirjoitti ylioppilaaksi vuonna 1985. H\xc3\xa4n opiskeli yleist\xc3\xa4 kirjallisuustiedett\xc3\xa4 Helsingin yliopistossa ja valmistui filosofian maisteriksi vuonna 1994. Lukuvuoden 1992\xe2\x80\x931993 h\xc3\xa4n opiskeli Pariisissa Sorbonnen yliopistossa ja teki gradunsa ranskalaiskirjailija Marguerite Yourcenarista._NEWLINE_Vuosina 1989\xe2\x80\x931990 Baijars oli Ylen TV-nyttin kuvaussihteeri, teki vuosina 1990\xe2\x80\x931991 vapaaehtoisty\xc3\xb6t\xc3\xa4 Ranskassa ja ty\xc3\xb6skenteli Roihuvuoren yl\xc3\xa4asteen uskonnon tuntiopettajana 1991\xe2\x80\x931992. Valmistuttuaan yliopistosta h\xc3\xa4n ty\xc3\xb6skenteli Suomen Kirjailijaliiton projektisihteerin\xc3\xa4 1994\xe2\x80\x931996.\n_START_SECTION_\nGummerus ja WSOY\n_START_PARAGRAPH_\nBaijars aloitti vuonna 1996 Gummeruksen suomennetun kaunokirjallisuuden toimitusp\xc3\xa4\xc3\xa4llikk\xc3\xb6n\xc3\xa4 ja siirtyi vuonna 2000 kustannusp\xc3\xa4\xc3\xa4llik\xc3\xb6ksi. Vuosina 2005\xe2\x80\x932008 h\xc3\xa4n oli Gummeruksen kaunokirjallisuuden kustannusjohtaja. Tuolloin kustantamo alkoi j\xc3\xa4lleen julkaista uutta kotimaista lyriikkaa._NEWLINE_Vuonna 2008 Baijars siirtyi WSOY:n yleisen kirjallisuuden kustannusjohtajaksi. Helmikuussa 2009 h\xc3\xa4net nimitettiin kustantamon toimitusjohtajaksi. Baijars uudisti WSOY:n toimintamallia ja vakautti yhti\xc3\xb6n taloutta. WSOY aloitti pokkarikustantamisen vuonna 2009 ja s\xc3\xa4hk\xc3\xb6kirjakustantamisen vuonna 2010._NEWLINE_Kustannusalan haasteet n\xc3\xa4kyiv\xc3\xa4t my\xc3\xb6s Baijarsin johtamassa WSOY:ss\xc3\xa4. Kes\xc3\xa4ll\xc3\xa4 2010 huomiota her\xc3\xa4ttiv\xc3\xa4t kustantamon ja kirjailija Sofi Oksasen v\xc3\xa4liset erimielisyydet. Oksanen kritisoi WSOY:t\xc3\xa4 ja Baijarsia ja kustantamo purki lopulta Oksasen kustannussopimuksen._NEWLINE_Kev\xc3\xa4\xc3\xa4ll\xc3\xa4 2011 WSOY myytiin Sanomalta Bonnierille. Syksyll\xc3\xa4 2011 kustantamo vaihtoi toimitusjohtajaa ja Baijars j\xc3\xa4tti yhti\xc3\xb6n. WSOY:n j\xc3\xa4lkeen Baijars piti reilun vuoden sapattivapaan, kunnes h\xc3\xa4n palasi Gummeruksen kustannusjohtajaksi vuonna 2013.\n_START_SECTION_\nLuottamusteht\xc3\xa4v\xc3\xa4t\n_START_PARAGRAPH_\nBaijars oli Suomen Kirjas\xc3\xa4\xc3\xa4ti\xc3\xb6n ja WSOY:n kirjallisuuss\xc3\xa4\xc3\xa4ti\xc3\xb6n hallituksen j\xc3\xa4sen vuosina 2008\xe2\x80\x932011. Vuosina 2009\xe2\x80\x932011 h\xc3\xa4n oli Suomen Kustannusyhdistyksen hallituksen puheenjohtaja._NEWLINE_Gummeruksen johtoryhm\xc3\xa4n j\xc3\xa4sen Baijars oli vuosina 2003\xe2\x80\x932008. H\xc3\xa4n on toiminut my\xc3\xb6s Viestinn\xc3\xa4n keskusliiton hallituksen j\xc3\xa4senen\xc3\xa4._NEWLINE_Baijars on toiminut Suomen Pariisin instituutin neuvottelukunnan j\xc3\xa4senen\xc3\xa4 vuosina 2007\xe2\x80\x932012 ja hallituksen puheenjohtajana vuodesta 2013. H\xc3\xa4n oli my\xc3\xb6s Suomen Lontoon instituutin hallituksen j\xc3\xa4sen vuosina 2008\xe2\x80\x932014.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nBaijarsin puoliso oli vuosina 1995\xe2\x80\x932005 Andr\xc3\xa9 Pignol, jonka kanssa h\xc3\xa4nell\xc3\xa4 on yksi lapsi. Vuodesta 2014 h\xc3\xa4nen puolisonsa on ollut Raoul Bj\xc3\xb6rkenheim.'